Chandrayaan 2: अंतरिक्ष में भारत की लंबी छलांग पर कुमार विश्वास ने किया ट्वीट, कहा- विजय का रथ सुपथ पर बढ़ रहा है...  
कुमार विश्वास ने कहा कि चंद्रयान 2 ने बनाया इतिहास
इसरो को टैग करके किया ट्वीट 
आज चांद की कक्षा में सफलतापूर्वक पहुंचा चंद्रयान 2
चंद्रयान-2 (Chandrayaan 2 ) मंगलवार सुबह चंद्रमा की कक्षा में सफलतापूर्वक स्थापित हो गया और इसके साथ ही भारतीय अंतरिक्ष अनुसंधान संगठन (इसरो) ने एक और बड़ी उपलब्धि हासलि कर ली है. इसरो की इस उपलब्धि को कवि डॉ. कुमार विश्वास ने देश के लिए ऐतिहासिक बताया है. उन्होंने इसे लेकर एक एक ट्वीट भी किया. उन्होंने इसरो को टैग करते हुए लिखा कि यशस्वी सूर्य अंबर चढ़ रहा है, तुमको सूचित हो. विजय का रथ सुपथ पर बढ़ रहा है, तुमको सूचित हो. इसरो को मेरा सलाम! ये एक बड़ी उपलब्धि है! जय हिन्द!

"यशस्वी सूर्य अम्बर चढ़ रहा है, तुमको सूचित हो
विजय का रथ सुपथ पर बढ़ रहा है, तुमको सूचित हो"
A thousand salute to @isro! What a success! Jai Hind! जय हिन्द! https://t.co/PvwYUTgQ3G

गौरतलब है कि चंद्रयान-2 मंगलवार सुबह चंद्रमा की कक्षा में स्थापित हो गया. चंद्रयान-2 (Chandrayaan 2) आंध्र प्रदेश के श्रीहरिकोटा स्थित प्रक्षेपण केंद्र से 22 जुलाई को प्रक्षेपित किया गया था. यदि यह अभियान सफल रहा तो रूस, अमेरिका और चीन के बाद भारत चंद्रमा की सतह पर रोवर पहुंचाने वाला चौथा देश बन जाएगा. लगभग 30 दिनों की यात्रा के बाद चंद्रयान 2 चांद की कक्षा में स्थापित हुआ है. 
यह भारत का अब तक का सबसे महत्वाकांक्षी अंतरिक्ष अभियान है. गत 22 जुलाई को प्रक्षेपण यान जीएसएलवी मार्क।।।-एम 1 के जरिए प्रक्षेपित किए गए चंद्रयान-2 ने गत 14 अगस्त को पृथ्वी की कक्षा से निकलकर चंद्र पथ पर आगे बढ़ना शुरू किया था. बेंगलुरु के नजदीक ब्याललू स्थित डीप स्पेस नेटवर्क (आईडीएसएन) के एंटीना की मदद से बेंगलुरु स्थित इसरो, टेलीमेट्री, ट्रैकिंग एंड कमांड नेटवर्क (आईएसटीआरएसी) के मिशन ऑपरेशंस कांप्लेक्स (एमओएक्स) से यान की स्थिति पर लगातार नजर रखी जा रही है. इसरो ने 14 अगस्त को कहा था कि चंद्रयान-2 की सभी प्रणालियां सामान्य ढंग से काम कर रही हैं.